Kꞌãima seismaa Jesús wãji ee ɨtꞌɨa bɨ nokꞌode.
Ichi ome ateeji Pedro,
Santiago mãikꞌaapa chi ɨ̃pema Juan.
Mama ãra taide Jesús kꞌĩra awaradachi.
Ichi kꞌĩra urua nɨ̃beeji akꞌõrejĩrukꞌa mãikꞌaapa chi pꞌaru tꞌo–tꞌoo uchiterreedachi.
Mãga nɨde chi kꞌõpꞌãyoorãpa unujida chonaarãweda pꞌanapatapꞌedaarã Moisés jaure mãikꞌaapa Elías jaure pedeemaa pꞌanɨ Jesús ome.
Mãpai Pedropa mãgaji Jesumaa:
—¡Tachi Waibɨa,
pia bɨ nama pꞌanadaitꞌee pɨ ome!
Pɨa kꞌinia bɨ pɨrã,
mɨa ooyada aji,
te chakꞌeerã õpee;
aba pɨ–itꞌee,
aba Moise–itꞌee,
chi apema Elia–itꞌee.
Pedro atꞌãri mãgá pedeemaa bɨde,
jɨ̃arara tꞌo–tꞌoo ɨ̃daa bɨpa ãchi aneu cheji.
Madeepa Tachi Akꞌõrepa pedeeji:
—Nãgɨda aji,
mɨ Warra kꞌinia;
mɨa jɨrɨtꞌerada.
Irua mɨ tꞌãri o–ĩapipari.
Ũrítɨ iru pedee.
Mãga ũridakꞌãri,
ãchobeepa Jesús kꞌõpꞌãyoorã bedabaikꞌoodachida tau bɨɨrɨ eujãde tꞌõbairutamaa.
Mamĩda Jesús ãra kꞌaitꞌa chepꞌeda,
tꞌõbaikꞌooji mãikꞌaapa mãgaji:
—Pꞌirabáitɨ.
Ãchobeenaadapáde aji.
Akꞌɨdakꞌãri,
ãchi ikꞌaawa apida unuda–e paji;
Jesús aupaita ãchi ome baji.
Eedeepa cherutade Jesupa mãgaji:
—Parãpa unudapꞌedaa nepɨrɨnaadapáde aji,
apidaamaa mɨ,
chi Eperã Akꞌõre Truadepema piupꞌeda,
chokꞌai pꞌirabai naaweda.
Mãpai chi kꞌõpꞌãyoorãpa Jesumaa iidijida:
—¿Sãapꞌeda Moisepa pꞌãda jarateepataarãpa jarapatama ajida,
chonaarãwedapema Elías naapɨara cheitꞌee,
Tachi Akꞌõrepa pëiitꞌee bɨ chei kꞌãyaara?
Jesupa pꞌanauji:
—Wãarata jara pꞌanɨ Elías naapɨara cheitꞌeeda adakꞌãri mãikꞌaapa ne–inaa jõmaweda pia ooitꞌeeda adakꞌãri,
eperãarãpa auteebaidamerã iru tꞌẽe cheru.
Mɨa jara bɨ:
Elías jĩakꞌaa cheji.
Mamĩda ãchia iru kꞌawada–e paji.
Mapa ãchia oo kꞌiniata oojida iru ome.
Ma awara aukꞌa oodaitꞌee mɨ,
chi Eperã Akꞌõre Truadepema ome.
Mãpai chi kꞌõpꞌãyoorãpa kꞌawaajida Jesús pedee baji Juan Bautistade.